Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2019/C 427/03)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Valsusa“

Referenčné číslo: PDO-IT-A1243-AM02

Dátum oznámenia: 24. 9. 2019

OPIS A DÔVODY SCHVÁLENEJ ZMENY

1. Doplnili sa nové odrody viniča (hlavné odrody viniča a kombinácia odrôd viniča)

Opis a dôvody

a) „Becuet“ a „Baratuciat“ boli doplnené do zoznamu hlavných odrôd viniča. Dôvody: odrody viniča „Becuet“ a „Baratuciat“, ktoré sa v minulosti pestovali vo výrobnej oblasti Valsusa, sú po zdĺhavom testovaní opäť vhodné na pestovanie a boli uznané za vhodné na pestovanie v regióne Piemont. Bolo preto prijaté rozhodnutie podporiť ich zahrnutím do kontrolovaného označenia pôvodu „Valsusa“. Hoci sa ich výroba obmedzuje na veľmi malé oblasti, v horských oblastiach stále predstavujú značný podiel vyrobeného vína. Táto zmena sa týka článkov 1, 2, 4, 5 a 6 špecifikácie výrobku a bodu 1.7 jednotného dokumentu.

b) Pri druhu „Valsusa Rosso“ (červené) bola odroda „Becuet“ doplnená do kombinácie odrôd, v súčasnosti „Avanà“, „Barbera“, „Dolcetto“ a „Neretta Cuneese“, ktoré musia tvoriť 60 % vína. Dôvody: doplnenie tejto odrody medzi hlavné odrody viniča (už predtým mohla byť používaná v podiele maximálne 40 % ako jedna z dodatočných odrôd povolených pre druh „Valsusa Rosso“) vďaka jej vlastnostiam umožní zlepšenie štruktúry a farby vína a takisto bude vhodnejšia na dozrievanie. Táto zmena sa týka článku 2 špecifikácie výrobku a bodu 1.7 jednotného dokumentu.

2. Vinohradnícka oblasť

Opis a dôvody

Bol vytvorený zoznam obcí, v ktorých sa smú vykonávať vinárske činnosti odchylne od pravidiel týkajúcich sa výrobnej oblasti.

Dôvody:

Toto je formálne preformulovanie špecifikácie, ktoré neovplyvňuje vymedzenú oblasť.

Špecifikácia už predtým povoľovala výkon vinárskych činností nielen vo výrobnej oblasti, ale výnimočne aj v celej administratívnej oblasti horských komunít Alta Valle di Susa, Bassa Valle di Susa a Val Cenischia. Keďže tieto horské komunity boli na základe regionálneho zákona zrušené a nahradené novými administratívnymi jednotkami v rámci Únie horských obcí, bol vytvorený zoznam obcí tvoriacich vymedzenú oblasť s cieľom presne a jednoznačne vymedziť túto oblasť.

Táto zmena sa týka článku 5 špecifikácie a bodu 1.9 (Ďalšie podmienky) jednotného dokumentu.

3. Maximálne výnosy

Opis a dôvody

Pre tieto nové druhy bol stanovený maximálny výnos 7 ton na hektár s označením odrody viniča („Avanà“, „Becuet“, „Baratuciat“), zatiaľ čo výnos pre druh „Rosso Novello“ bol vymazaný, keďže už nie je zahrnutý.

Táto zmena sa týka článku 4 špecifikácie výrobku a bodu 1.5.2 jednotného dokumentu.

4. Opis vína (vín)

Opis a dôvody

a) Bol doplnený opis nových druhov s označením odrody viniča („Avanà“, „Becuet“, „Baratuciat“).

b) Druh „Rosso Novello“ bol vymazaný.

Dôvody:

a) Táto zmena je nevyhnutná z dôvodu zahrnutia uvedených nových druhov s označením odrôd.

b) V reakcii na klesajúci dopyt sa stala výroba druhu „Rosso Novello“ v priebehu rokov zanedbateľnou a výrobcovia požiadali o jeho odstránenie zo špecifikácie.

Táto zmena sa týka článkov 1 a 6 špecifikácie výrobku a bodu 1.4 jednotného dokumentu.

5. Spojenie s oblasťou

Opis a dôvody

Táto časť bola preformulovaná a rozšírená o podrobnosti v súvislosti s kategóriou vína. Okrem toho boli doplnené odkazy na druhy s označením odrody viniča a odkazy na druh „Novello“ boli vymazané.

Táto zmena sa týka článku 8 špecifikácie výrobku a bodu 1.8 jednotného dokumentu.

6. Ďalšie informácie – Vymazanie tradičného pojmu „Novello“

Opis a dôvody

Táto špecifikácia sa už nevzťahuje na druh „Rosso Novello“ ani na iné vína obsahujúce v názve výraz „Novello“, keďže výrobcovia skôr reagujú na trhový dopyt po iných vínach, ktoré sú pre oblasť typickejšie.

Táto zmena sa týka bodu 1.3.2 písm. b) (Ďalšie informácie) jednotného dokumentu.

JEDNOTNÝ DOKUMENT

1. Názov výrobku

„Valsusa“

2. Druh zemepisného označenia

CHOP – chránené označenie pôvodu

3. kategórie vinohradníckych/vinárskych výrobkov

1. Víno

4. Opis vína (vín)

„Valsusa Rosso“

Farba: rubínová rôznej intenzity, niekedy s jemným nádychom oranžovej

Vôňa: intenzívna, charakteristická, ovocná

Chuť: suchá, harmonická, kyslastá, mierne tanínová

Minimálny celkový obsah alkoholu (v obj. %): 11,00 %

Minimálny bezcukorný extrakt: 20,0 g/l

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 5,0 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Valsusa Avanà“

Farba: svetlorubínová, niekedy s jemným nádychom oranžovej

Vôňa: ovocná, niekedy s rastlinnými tónmi

Chuť: suchá, harmonická, kyslastá, mierne tanínová

Minimálny celkový obsah alkoholu (v obj. %): 11 %

Minimálny bezcukorný extrakt: 21 g/l

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Valsusa Becuet“

Farba: intenzívna rubínová, niekedy s jemným nádychom fialovej

Vôňa: intenzívna, ovocná, elegantná

Chuť: suchá, harmonická, lahodná, niekedy mierne tanínová

Minimálny bezcukorný extrakt: 22 g/l

Minimálny celkový obsah alkoholu (v obj. %): 11 %

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Valsusa Baratuciat“

Farba: slamovožltá rôznej intenzity, niekedy s jemnými zelenkastými nádychmi

Vôňa: intenzívna, s kvetinovými a ovocnými tónmi

Chuť: harmonická, lahodná, niekedy kyslastá, suchá

Minimálny celkový obsah alkoholu (v obj. %): 11,00 %

Minimálny bezcukorný extrakt: 19,0 g/l

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Žiadne

b) Maximálne výnosy

„Valsusa Rosso“

9 000 kg hrozna na hektár

„Valsusa“ s označením odrody viniča

7 000 kg hrozna na hektár

6. Vymedzená zemepisná oblasť

Oblasť výroby hrozna využívaná na výrobu vín „Valsusa“ CHOP zahŕňa celú administratívnu oblasť týchto obcí v provincii Turín: Almese, Borgone di Susa, Bruzolo, Bussoleno, Caprie, Chianocco, Chiomonte, Condove, Exilles, Giaglione, Gravere, Mattie, Meana di Susa, Mompantero, Rubiana, San Didero, San Giorio di Susa, Susa a Villarfocchiardo.

7. Hlavné muštové odrody

Baratuciat B.

Neretta Cuneese N.

Avanà N.

Barbera N.

Dolcetto N.

Becuet N.

8. Opis súvislostí

„Valsusa“ CHOP

Vína „Valsusa“ CHOP sa vyrábajú v provincii Turín v niekoľkých obciach rozprestierajúcich sa od obce Almese po obec Exilles v údolí Susa, podľa ktorého je víno pomenované. Údolie Susa, ktoré sa nachádza v západnej časti regiónu Piemont, sa rozprestiera od východu na západ a má priaznivú mikroklímu chránenú pred chladnými severnými vetrami, vďaka čomu tu môžu rásť určité druhy rastlín typické pre stredomorské podnebie (prírodná rezervácia Orrido di Foresto).

Táto oblasť sa začína pri obci Almese a pokračuje po prúde rieky Dora Riparia pozdĺž jej ľavého brehu až po obce Chiomonte a Exilles. Okrem toho zahŕňa obce Meana di Susa a Gravere na pravom brehu. Údolie Susa bolo dlhé stáročia (v období pred 135 000 až 10 000 rokmi) pokryté mohutnými ľadovcami, ktoré vyhĺbili dno a svahy údolia. Vinič sa preto pestuje na substrátoch predovšetkým morénového a aluviálneho pôvodu s mladými a čiastočne metamorfovanými pôdami, s hrubou štruktúrou a s priemerným obsahom organických látok, ktoré vyžadujú stáročia vyvíjané špecifické techniky obhospodarovania pôdy. Metóda pestovania viniča, ktorá sa zväčša využíva v týchto vinohradoch, je tradičný systém oporných konštrukcií založený predovšetkým na použití dreveného vertikálneho alebo horizontálneho rámu, relatívne krátkej vzdialenosti výsadby (0,8-0,9×1,00-1,20 metra) a vysokej hustote výsadby (> 9 000 rastlín na hektár).

Toto prostredie je obzvlášť vhodné na pestovanie viniča, keďže v lete padá len 20 % ročného úhrnu zrážok. V kombinácii s častým vetrom a množstvom slnečného žiarenia to vytvára ideálne podmienky na pestovanie viniča dokonca aj v nadmorských výškach presahujúcich 850 metrov, vďaka čomu je región Piemont unikátom. Umožnilo to vývin miestnych odrôd („Avanà“, „Becuet“, „Baratuciat“), ktoré sa dobre prispôsobili miestnemu podnebiu a vyvinuli sa u nich charakteristické atribúty, ktoré sa odrážajú v typických vlastnostiach vína. Benediktínsky kláštor v obci Novalesa zohral dôležitú úlohu v šírení vinohradníckych postupov. V dokumente z roku 739, v ktorom zakladateľ opátstva, Abbone, vyhlásil kláštor za univerzálneho dediča, zahŕňal spísaný majetok rôzne oblasti s vinohradmi. Novším historickým dôkazom o pestovaní viniča v údolí Susa, konkrétne v obci Chiomonte, je poznatok, že odroda „Avanà“ sa pestovala už okolo roku 1000 v prepošstve Oulx v oblasti „Segneur“, kde vinohrady existujú dodnes. Podľa historických zdrojov boli koncom 12. storočia vinohrady odoberané miestnym zemanom a z obchodu s vínom sa nevyberala daň. Z rovnakého obdobia pochádzajú prvé opatrenia na ochranu miestnych vín, ako napríklad zákaz dovozu vín z iných oblastí s cieľom konsolidovať obchod a kontakt miestnych obyvateľov s Francúzskom. Cesta Via Francigena spájajúca Provensálsko a Lombardsko umožnila rozvoj vinohradníctva vďaka hostincom a krčmám nachádzajúcim sa na tejto ceste, ktoré ponúkali len miestne víno. Od 16. storočia, keď sa údolie stalo dejiskom bojov, bolo miestne obyvateľstvo prinútené odsťahovať sa a usadiť sa vo vyššie položených oblastiach. Viedlo to k stavbe suchých kamenných múrov slúžiacich ako opora terás, na ktorých sa pestoval vinič.

„Valsusa“ CHOP, kategória vína (1)

Všetky druhy vína „Valsusa“ sú jemné a voňavé s nízkym obsahom alkoholu, avšak s dobrou trvanlivosťou, čo sú vlastnosti typické pre horské víno.

Vína s označením „Valsusa“ CHOP sa vyrábajú v kategórii vína (1) ako červené vína vrátane označenia odrody viniča.

Pri víne „Valsusa Rosso“ (bez označenia odrody viniča) odrody typické pre Piemont, ako napríklad „Barbera“, „Dolcetto“ a „Neretta Cuneese“, alebo pre údolie Susa, ako napríklad „Avanà“ a „Becuet“, musia tvoriť aspoň 60 % použitého hrozna. Jednoodrodové druhy sú vyrábané z rovnakých odrôd. Vína majú v pohári peknú rubínovú farbu a vínovú arómu s typickými tónmi lesného ovocia a divých čerešní spôsobenú značným rozdielom medzi dennými a nočnými teplotami, ktorý je typický pre výrobnú oblasť vďaka jej orientácii z východu na západ. Tá vytvára ideálnu mikroklímu vhodnú na pestovanie viniča na ľavom brehu rieky (exponovanom na juh) s najvyšším úhrnom zrážok v máji a v júni a v októbri a v novembri. Častým javom sú teplé vetry (föhny) na severných svahoch Álp prúdiace dole svahom, ktoré sú spôsobené stláčaním más vzduchu. Nie veľmi vysoký obsah tanínu u týchto vín je vyvážený miernou kyslosťou. Dozreté vína môžu mať vôňu s jemným nádychom dreva.

Pre biele vína vyrobené z hrozna „Baratuciàt“ je charakteristická vyvážená kyslosť, dobrá chuť s kvetinovými arómami typickými pre túto odrodu viniča a sviežosť spôsobená značnými teplotnými rozdielmi.

Pre obyvateľov obcí Chiomonte a Giaglione bolo vinohradníctvo vždy hlavným zdrojom príjmu vďaka intenzívnemu obchodu s Francúzskom a susediacim mestom Turín. Osobité podmienky pestovania je potrebné zdôrazniť predovšetkým pri druhoch viniča „Avanà“ a „Becuet“, ktoré sa časom prispôsobili osobitej mikroklíme údolia Susa. Vinohrady sa nachádzajú na kamenistej pôde, na svahoch, ktoré sa výrazne líšia, od náhornej plošiny až po terasy, kde je vyslovene nemožné používať pri pestovaní alebo zbere stroje, v dôsledku čoho sa vinohradníctvo na tejto pôde označuje za „priam hrdinský počin“. Vinohradníctvo v tejto oblasti je z geologických a kultúrnych dôvodov silne spojené s tradíciou, ktorá však vďaka inováciám v pestovaní a vo vinárskych technikách podlieha neustálej obnove.

9. Ďalšie základné podmienky (balenie, označovanie, iné požiadavky)

Vinohradnícka oblasť

Právny rámec:

právne predpisy EÚ

Druh ďalšej podmienky:

výnimky týkajúce sa výroby vo vymedzenej zemepisnej oblasti

Opis podmienky:

Okrem vymedzenej výrobnej oblasti môžu byť vinárske činnosti vykonávané takisto v celej administratívnej oblasti susedných obcí Bardonecchia, Cesana Torinese, Claviere, Moncenisio, Oulx, Salbertrand, Sauze d’Oulx, Sauze di Cesana, Sestriere, Avigliana, Caselette, Novalesa, Chiusa San Michele, Sant’Ambrogio, Sant’Antonino, Vaie, Venaus a Villar Dora.

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/14378

(1) Ú. v. EÚ L 9, 11.1.2019, s. 2.